**Convocatòria de premsa, diumenge 27 de juny al CEM Estruch**

**Acte en record dels pratencs i pratenques víctimes de la covid i d’agraïment a la solidaritat ciutadana en temps de pandèmia**

El CEM Estruch acollirà el proper diumenge, 27 de juny, a partir de les 19 h l’acte de ciutat en record dels pratencs i pratenques víctimes de la covid-19 i d’agraïment a tota la comunitat per tenir cura de la ciutat i de la seva gent.

Durant l’acte, es farà un minut de silenci en record de totes les persones que han perdut la vida al Prat a causa de la covid. Familiars de víctimes de la pandèmia a la ciutat descobriran una placa en record de totes elles i també adreçaran unes paraules als assistents, juntament amb l’alcalde del Prat, Lluís Mijoler. L’acte també comptarà amb l’acompanyament musical de la Unió Filharmònica del Prat i de lectura de poemes i serà conduït per l’actor pratenc Lolo Herrero.

L’acte obert a tota la ciutadania, amb aforament limitat,  tindrà lloc a partir de les 19 hores, però s’hi podrà accedir a partir de les 18 hores per l’avinguda del Pare Andreu de Palma, 9. L’entorn familiar i social de les persones víctimes de la covid a la ciutat pot reservar places per a l’acte de diumenge a través de Protocol de l’Ajuntament fins al migdia d’avui.

**La incidència de la covid al Prat**

Fins a finals del mes de maig i des de l’inici de la pandèmia han mort un total de 172 persones víctimes de la covid, una malaltia que han patit més de 5.000 persones a la nostra ciutat, la majoria d’edat avançada. Gràcies al procés de la vacunació, ja fa setmanes que no mor cap persona al Prat per covid-19.

L’Ajuntament també manté obert l’espai digital <elprat.cat/espaidedol> per poder escriure missatges de record a les víctimes o d’escalf als seus familiars.

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Acte en record dels pratencs i pratenques víctimes de la covid al Prat |
| **DIA:** | Diumenge, 27 de juny |
| **HORA:** | 19 h (accés a partir de les 18 h) |
|  |  |
| **LLOC:** | CEM Estruch (Avinguda del Pare Andreu de Palma, 9) |
|  |  |
|  |  |

**El Prat de Llobregat, 25 de juny de 2021**